Morten Østergaard (RV), 2006-11-10:
Det synes jeg måske nok er en noget søgt forklaring.
Som sagt, hvis det på nogen måde har virket, som om jeg har været kritisk over for SF’s gode ret og i øvrigt udmærkede intentioner med at holde en forespørgselsdebat, tager jeg det gerne i mig igen.
Jeg tillader mig at tro, at denne forespørgselsdebat trods alt kommer til at blegne i effekt på forebyggelsen af stress og nedslidning i forhold til den indsats, vi gør i forligskredsen omkring forebyggelsesfonden.
Lad mig fra starten slå fast, at for Det Radikale Venstre er det eneste socialt ansvarlige at lave en effektiv indsats mod nedslidning og udstødelse fra arbejdsmarkedet i modsætning til at acceptere tingenes tilstand og overlade det til tilbagetrækningssystemet – med pensioner, efterløn osv. – at rydde op.
Vi skal ikke acceptere et arbejdsmiljø, som betyder nedslidning og udstødelse.
Vi skal sætte ind der, hvor problemerne er, og forandre situationen, ikke lade stå til.
Vi skal ansvarliggøre virksomhederne for den indsats og give dem redskaberne til at løse opgaven.
Derfor vil jeg sige tak til SF for den her forespørgsel.
Netop den her grundholdning har ført os ind i såvel aftalen om forebyggelsesfonden som revisionen af arbejdsmiljøreformen.
Forebyggelse af nedslidning er en opgave med mange aspekter og et langsigtet perspektiv.
Forebyggelsesfonden har tre overordnede formål, som tilsammen udgør et effektivt modsvar til den udfordring, der ligger heri.
Der skal ske en forebyggende indsats for at undgå nedslidning, en indsats for rehabilitering, så der skabes en bredere vej tilbage til arbejdsmarkedet for de mennesker, der har været syge eller er handicappede, og endelig er der en række initiativer rettet mod rygning, alkohol og fedme, der tilsammen udgør den alvorligste trussel mod folkesundheden.
Særlig indsatsen for et bedre psykisk arbejdsmiljø har vores interesse, og vi har i forskellige sammenhænge insisteret på, at denne dimension får en fremtrædende rolle i arbejdsmiljøindsatsen.
Problemerne med dårligt psykisk arbejdsmiljø er nemlig det hurtigst voksende på arbejdsmarkedet, og på sigt vil stress være den væsentligste udstødningsfaktor fra arbejdsmarkedet, hvis vi ikke gør noget.
Ifølge PFA er stress allerede i dag skyld i 20 pct. af alle bevillinger af invalidepension, hvilket er en stigning på 130 pct. i løbet af de sidste 5 år.
Det kræver en stærkt fokuseret og insisterende indsats at gå op imod den udvikling, og i kampen herfor finder man Det Radikale Venstre i forreste linje.
Det er virksomhederne, som har muligheden og bør have forpligtelsen til i samarbejde med medarbejderne at skabe arbejdsmiljø med plads til alle folk, både dem med høje og lave stresstærskler.
Det er i medarbejdernes interesse, men så sandelig også i arbejdsgivernes.
Vi har allerede i dag arbejdskraftmangel i mange brancher, og derfor er det i alles interesse at forhindre udstødning.
Vi er også tilfredse med, at netop de af forebyggelsesfondens formål, der sigter herpå, har fået topprioritet ved dette års udmøntningsaftale.
123 af 200 mio. kr. er nemlig gået til projekter, der forebygger nedslidende rutiner og arbejdsgange på virksomheder.
Vi er nødt til at have en innovativ tilgang til indsatsen, og derfor er det afgørende, at der stilles ressourcer til rådighed for dem, som vil lægge krop og sjæl til udviklingen af effektive redskaber til bekæmpelse af bl.a. stress, og at erfaringerne spredes.
Det er vigtigt for os, at der her er tale om en langsigtet indsats med fokus på at forebygge, ikke blot lappe og kompensere der, hvor problemerne er opstået.
Derfor hører det også med til historien at fortælle om den styrkelse af indsatsen for det psykiske arbejdsmiljø, der kommer i forbindelse med revisionen af arbejdsmiljøreformen.
Her forpligtes Arbejdstilsynet til at gøre en særlig indsats rettet mod brancher, hvor der er stor nedslidning.
Vi har kæmpet for, at langtidssygdom også kommer til at indgå i udvælgelseskriterierne.
Det understreges af, at den med 70 mio. kr. forstærkede indsats med flere end 100 nye tilsynsførende i stigende grad også får fokus på det psykiske arbejdsmiljø.
Højt sygefravær er blevet en risikoindikator, som stiller nye krav til virksomhedernes arbejdspladsvurdering.
Vi er i Det Radikale Venstre klart af den opfattelse, at kampen mod dårligt psykisk arbejdsmiljø og nedslidning som følge af stress er styrket med velfærdsforligets udmøntning.
Men vi vil følge udviklingen tæt, og det vil vi gøre derfra, hvor det betyder noget, nemlig i forligskredsen, hvor muligheden for at omsætte snak og gode intentioner til initiativ og handling er til stede.
Det er der, man som politiker og parti kan gøre en forskel for de nedslidningstruede og de stressramte.